તેમણે થોડીક ક્ષણો સુધી શબ્દહીન રહ્યા બાદ પુનઃ લાગણીભીના અવાજે જણાવ્યું કે “કેટલાં બધાં વર્ષોનો નાતો! જ્યારે જાહેર જીવનમાં મારી કોઈ જ ઓળખાણ-પિછાણ નહોતી, હરિભક્તો પછી મારી શ્રેણી આવે એટલો સામાન્ય માનવી. ત્યારથી લઈને એક સંતાનને જેમ પાલવે, પોષે, મઠારે, એવો પિતૃતુલ્ય લાભ મને પ્રમુખસ્વામીજી પાસેથી મળ્યો છે. વિવેકસાગરજી અને મારા લોહીના સંબંધો રહ્યા છે. પણ કદાચ, વિવેકસાગરજીને મળ્યો હશે તેના કરતાં વધારે પ્રેમ મેં પ્રમુખસ્વામી મહારાજ પાસેથી પ્રાપ્ત કર્યો હશે. પ્રસંગોની ભરમાર છે.' સામાન્ય રીતે સંતપરંપરામાં ગુરુ શિષ્ય બનાવે એ ક્રમ સદીઓથી ચાલતો આવ્યો છે. પણ પ્રમુખસ્વામીજીએ માત્ર શિષ્ય બનાવવા પૂરતી વાત સીમિત ન રાખી. એમણે આધુનિક ભારતને અનુરૂપ સંતપરંપરા, સાંસ્કૃતિક વિરાસત, એને ઇન્સ્ટિટ્યૂશનલાઈઝ કરવાનું એક મોટું કામ કર્યું છે. સમગ્ર સંતજગતમાં, માત્ર સાંપ્રત સમયના સ્વામિનારાયણ સંપ્રદાયમાં જ નહીં, પરંતુ સમગ્ર સંતજગતમાં રિફોર્મની દિશામાં એમણે પ્રયાસ કર્યા છે. બહુ વર્ષો પહેલાં સંતોના શિક્ષણવર્ગો ચાલે છે. અહીંયાં તો સંતોના શિક્ષણનું મોટું ધામ બની ગયું છે. શરૂઆતમાં એ શાહિબાગમાં શરૂ થયું. તો મને આશ્ચર્ય થતું કે પ્રમુખસ્વામીજીનો સંદેશો આવે કે ફલાણા વિષય ઉપર તમારે બોલવા આવવાનું છે. મને આશ્ચર્ય થાય કે સંતોને આ વિષય સાથે શું લેવા-દેવા? પણ એમને કહ્યું ના, સંત અલિપ્ત છે. પણ લિપ્ત થયા વગર પણ એમણે સમાજને સાચી દિશામાં લઈ જવો હોય તો સમાજની સ્થિતિનું પૂરેપુરું જ્ઞાન હોવું જોઈએ. આ ચિંતા-ચિંતન એ દિશામાં લઈ જાય છે. પૂજ્ય યોગીજી મહારાજ ગયા અને આપણે બધાએ પ્રમુખસ્વામીજીને ગુરુ તરીકે જોયા છે. એક સાચા ગુરુ કેવા હોય એની આપણે અનુભૂતિ કરી છે. પણ યોગીજી મહારાજના સંદર્ભમાં જોઈએ ત્યારે વિચાર આવે કે શિષ્ય કેવા હોવા જોઈએ, તે પ્રમુખસ્વામી મહારાજે સમજાવ્યું છે. પ્રમુખસ્વામી મહારાજ આપણા માટે ગુરુ તરીકે જેમ ઉત્તમ પથદર્શક રહ્યા છે, એમ એ શિષ્ય તરીકે ઉત્તમ શિષ્ય પૂરવાર થયા છે. આપ કલ્પના કરો કે યોગીજી મહારાજ યમુનાને કિનારે જાય અને વાતવાતમાં એમ કહી દે કે આપણે અહીંયાં કંઈક કરવું જોઈએ. એ વાત પછી યોગીજી મહારાજ તો સ્વધામ જતા રહ્યા. વર્ષો વીતી ગયા પણ ગુરુએ કહેલું એક વાક્ય અને એ પણ કોઈ કેબિનેટમાં નિર્ણય કર્યો એમ નહીં, અમસ્તા જ. અને એક ઉત્તમ શિષ્ય તરીકે યોગીજી મહારાજની એ ઇચ્છા યમુનાને કિનારે અક્ષરધામ બનાવીને પૂરી કરી. એવા એક ઉત્તમ શિષ્ય પ્રમુખસ્વામીજીને હું ડગલે ને પગલે જોતો હતો.